Preşedintele PNL, premierul interimar Ludovic Orban, a declarat că actualul primar al Timişoarei, Nicolae Robu, trimis în judecată de către DNA într-un dosar de abuz în serviciu, este candidatul PNL pentru un nou mandat, însă dacă va fi condamnat în primă instanţă, nu va mai putea fi susţinut de către partid, relatează Agerpres.

"În Timişoara, Robu este candidatul nostru. Eu cunosc foarte bine despre ce e vorba acolo. Conform prevederilor statutare, sigur, dacă va fi condamnat în primă instanţă, e clar că nu putem merge cu el", a afirmat Ludovic Orban duminică seara, la postul B1 TV.

Întrebat despre faptul că într-o situaţie similară, în 2016, el a renunţat la candidatura pentru Primăria Capitalei, când s-a început urmărirea sa penală, Orban a răspuns: "Da, toată lumea a aplaudat şi a câştiga Firea".

"Deci în cazul în speţă, sigur, vom face o analiză din punctul meu de vedere. Eu cunosc despre ce e vorba acolo (...) Două locuinţe în care domnul Robu după ce a primit prima oară spre semnătură semnarea contractelor respective a solicitat în scris către direcţia juridică să reanalizeze, să se vadă dacă sunt în regulă din punct de vedere juridic contractele respective. Or, mă scuzaţi că vă spun, dar el putea să semneze din prima şi să nu aibă nicio răspundere în situaţia respectivă, dar el mai mult decât atât, el a mai solicitat un punct de vedere să îi spună cei de la juridic dacă situaţia e corectă", a arătat Ludovic Orban

Deputatul Ben-Oni Adrelean, vicepreşedinte al PNL, a anunţat vineri, 28 martie, că Nicolae Robu este candidatul la funcţia de primar al Timişoarei, iar numele lui va fi transmis spre validare Biroului Politic Naţional al partidului. El a adăugat că în momentul în care preşedintele partidului, Ludovic Orban, a vorbit despre respectarea criteriilor de integritate impuse de PNL pentru desemnarea candidaţilor, nu a rostit niciun nume, iar criteriile vor fi respectate.



"Domnul Ludovic Orban nu a făcut referire la niciun nume, la momentul respectiv. A fost întrebarea presei legată de criteriile de integritate, iar domnul preşedinte Ludovic Orban a spus exact că vom respecta întocmai criteriile de integritate ale partidului, ceea ce se va şi întâmpla. (...). Vă mai spun încă o dată, din calitate de vicepreşedinte al PNL, Nicolae Robu este candidatul care va fi transmis, mâine, spre validarea Biroului Politic Naţional pentru Primăria Municipiului Timişoara. Din punctul nostru de vedere, va închide cu un scor foarte mare aceste alegeri, peste orice alt candidat, conform sondajelor pe care le avem. Este o bătălie pe care o vom câştiga", a declarat Ben-Oni Ardelean, într-o conferinţă de presă organizată la Timişoara.

Lider al liberalilor din Timiș, primarul Nicolae Robu a spus că nu vrea să mai discute despre acest subiect, deoarece nu se află în situaţia de a nu se încadra în criteriile de integritate stabilite de partid. "Eu nici măcar nu sunt în judecată, sunt în camera preliminară. Eu sunt deocamdată la camera preliminară, eu nu mă încadrez nici pe fond, nici pe formă la vreo coliziune cu ideile de integritate (ale PNL, n.r.). În camera preliminară nu sunt pentru fapte de corupţie, ci pentru un abuz în serviciu, despre care undeva se spune că este asimilat faptelor de corupţie. Criteriile de integritate ale PNL vizează fapte necinstite, luarea de mită, lucruri de genul acesta. M-a acuzat măcar cineva pe mine de astfel de lucruri? Nici vorbă! Nu mai insistaţi pe tema aceasta, că nu mai spun niciun cuvânt, nu mai am nimic de adăugat", a declarat Nicolae Robu.

La sfârşitul anului trecut, un comunicat al DNA anunţa că "procurorii din cadrul Direcţiei Naţionale Anticorupţie - Secţia de combatere a infracţiunilor asimilate infracţiunilor de corupţie au dispus trimiterea în judecată, în stare de libertate, a nouă inculpaţi în legătură cu vânzarea frauduloasă şi la preţuri modice a 207 imobile, majoritatea situate în centrul vechi al municipiului Timişoara". Printre cei trimişi în judecată se numără fostul edil al Timişoarei, Gheorghe Ciuhandu şi primarul în exerciţiu, Nicolae Robu, acuzat de abuz în serviciu. Primarul Nicolae Robu a declarat atunci că este surprins să afle că a fost trimis în judecată.

Editare web: Luana Păvălucă